Hálf öld er í dag frá því að Louis Armstrong, einn áhrifamesti djasstónlistarmaður tuttugustu aldarinnar, lést.
Fimmtíu ár eru í dag frá því að bandaríski djasstónlistarmaðurinn Louis Armstrong lést. Hann markaði djúp spor í tónlistarsöguna og er enn minnst fyrir framlag sitt til djass- og dægurtónlistarsögunnar.
Hér heyrum við brot úr laginu Hello, Dolly! sem kom út með Louis Armstrong árið 1964, þegar Bítlaæðið var í algleymingi um hinn vestræna heim. Lagið fór í efsta sæti vinsældalista í Bandaríkjunum og kom þannig í veg fyrir að Bítlarnir næðu fjórum topplögum í röð. Ári síðar, í febrúar 1965 kom Louis Armstrong í heimsókn til Íslands og hélt ferna tónleika í Háskólabíói fyrir hátt í fjögur þúsund áheyrendur.
Á þessum tíma var popptónlist farin að setja mark sitt á feril Armstrongs, en allt frá unglingsárum var djassinn í aðalhlutverki. Hann fæddist árið 1901 eða 1900, eftir því við hvaða heimildir er stuðst og var kominn í fyrstu djasshljómsveitina 19 ára, fyrst sem trompetleikari, en síðar tók söngurinn yfir. Og söngstíllinn var engu líkur. Meira en nóg var að gera við tónleikahald með eigin hljómsveitum og annarra og hljómplöturnar voru óteljandi. Líkast til náði Armstrong að hljóðrita nánast öll lögin í hinni svonefndu amerísku söngbók, ýmist einn síns liðs eða með söngvurum á borð við Bing Crosby, Bessie Smith og að sjálfsögðu Ellu Fitzgerald. Hann fékk hjartaáfall í mars 1971 og lést nokkrum mánuðum síðar, stuttu fyrir sjötugsafmælið sitt.
Hálf öld er í dag frá því að Louis Armstrong, einn áhrifamesti djasstónlistarmaður tuttugustu aldarinnar, lést.